b'\n_START_ARTICLE_\n\xc4\x8crni apolon\n_START_SECTION_\nOpis\n_START_PARAGRAPH_\n\xc4\x8crni apolon je velik metulj, ki preko kril meri med 46 in 60\xc2\xa0mm. Krila so bela in imajo zna\xc4\x8dilen \xc4\x8drn vzorec, ob zunanjem robu sprednjih kril pa se vle\xc4\x8de prozoren pas, ki je pri samicah \xc5\xa1ir\xc5\xa1i kot pri samcih. Na tem delu nima razvitih krilnih luskic, ki nosijo pigment. V Sloveniji je \xc4\x8drni apolon precej redek in lokalno prisoten. Najdemo ga v glavnem v sredogorju, kjer ga med majem in avgustom lahko opazimo v svetlih gozdovih, jasah in ob gozdnih robovih, kjer uspevajo vrste iz rodu petelin\xc4\x8dek (Corydalis), katerih listi so njihova edina hrana. V Sloveniji je vrsta zavarovana in kot ranljiva vrsta uvr\xc5\xa1\xc4\x8dena v Rde\xc4\x8di seznam metuljev. Tudi v Evropski uniji so ga spoznali za vrsto potrebno strogega varstva._NEWLINE_To vrsto metuljev lahko nad 1500 metri nadmorske vi\xc5\xa1ine najdemo le v gorah Azije._NEWLINE_Samice odlagajo belkasta jaj\xc4\x8deca na hranilne rastline gosenic, ki se hranijo le na son\xc4\x8dne dni, druga\xc4\x8de pa so skrite pod listi ali kamenjem. Bube so \xc4\x8dokate in zavite v svetel zapredek pri tleh.'